SKRIFTLIG FORESPØRGSEL E-2141/01

af Camilo Nogueira Román (Verts/ALE) til Kommissionen

(17. juli 2001)

Om: Unionens politik om lige beskæftigelsesmuligheder for mænd og kvinder

Kommissionens årsberetninger om strukturfondspolitikken viser, at der ikke findes en reel specifik politik til fremme af kvinders beskæftigelse og lige muligheder for mænd og kvinder, idet medlemsstaterne nøjes med at gennemføre begrænsede projekter af symbolsk karakter uden nogen politisk indflydelse på kvindernes beskæftigelse. Hvilke projekter agter Kommissionen i betragtning heraf at gennemføre, og hvilke midler vil der blive anvendt dertil for at virkeliggøre den strategi til forøgelse af kvinders beskæftigelsesfrekvens og reduktion af deres arbejdsløshed, som der blev truffet beslutning om på topmødet i Lissabon?

Svar afgivet på Kommissionens vegne af Anna Diamantopoulou

(10. september 2001)

I konklusionerne fra Det Europæiske Råd i Lissabon i marts 2000 står, at kvinders gennemsnitlige beskæftigelsesfrekvens i EU bør stige til mere end 60 % i 2010 med henblik på målet om en generel beskæftigelsesfrekvens på 70 % som udtryk for det langsigtede mål om fuld beskæftigelse. Dette blev bekræftet og understreget på Det Europæiske Råd i Stockholm i marts 2001, hvor man nåede til enighed om et mål på mellemlang sigt med en beskæftigelsesfrekvens for kvinder i EU på 57 % i år 2005.

Tre større fællesskabsinitiativer om støtte til fremme af kvinders beskæftigelse fortjener særlig omtale. For det første henvises der i retningslinjerne for beskæftigelsen for 2001(1) for første gang til målene fra Lissabon i den overordnede retningslinje A. I retningslinjerne anføres også, at medlemsstaterne bør overveje at fastsætte nationale mål for en højere beskæftigelsesfrekvens for at kunne bidrage til det overordnede europæiske mål for år 2010.

I øjeblikket evaluerer man fremskridtene i forhold til målet fra Lissabon og gennemførelsen af retningslinjerne for beskæftigelsen 2001 i den årlige gennemgang af medlemsstaternes nationale handlingsplaner for beskæftigelsen i overensstemmelse med artikel 128 (den tidligere artikel 109 Q) i EF-traktaten. Evalueringen vil blive offentliggjort i den kommende fælles årsrapport om beskæftigelsessituationen 2001.

For det andet lægger Den Europæiske Socialfond (ESF) meget stor vægt på spørgsmål om ligestilling samt kvinders beskæftigelse. Med reformen i 1993 er ligestilling mellem mænd og kvinder med som et fælles mål i alle strukturfondene. I programmeringsperioden 1994-1999 omfattede fællesskabsindsatsen en blanding af direkte støtte til kvinder og indirekte støtte til fremme af ligestilling mellem mænd og kvinder. Evalueringsresultaterne tyder på, at strukturfondstøtten har spillet en vigtig katalysatorrolle ved at fremhæve spørgsmålet om ligestilling mellem mænd og kvinder i medlemsstaternes politikinitiativer. Dette skete både gennem ESF's hovedaktiviteter og gennem pilotprojekter med støtte fra fællesskabsinitiativer og især fra beskæftigelsesinitiativet.

Bestemmelserne for strukturfonden for 2000-2006(2) gør hensyntagen til kønsaspektet til et krav i alle programmer og aktioner. De aktuelle bestemmelser for Den Europæiske Socialfond (ESF) har sat den europæiske beskæftigelsesstrategi i centrum i ESF-programmerne. Et nøgleelement i denne strategi er fremme af ligestilling mellem mænd og kvinder og herunder

en indsats for at øge kvinders erhvervsfrekvens. Kommissionen har sat hårdt ind i forhandlingerne med medlemsstaterne om de nye programmer, når det gælder ligestilling mellem mænd og kvinder. Disse forhandlinger har været med til at sikre en yderligere stigning i de ressourcer, der er helliget en specifik indsats for kvinder, ud over den indsats der oprindeligt var foreslået af medlemsstaterne.

Praktisk talt alle medlemsstaterne foreslår, at der vedtages en dobbeltstrategi med hensyn til lige muligheder for mænd og kvinder i (ESF) programmerne. I programmerne er der fastlagt specifikke foranstaltninger til fremme af ligestilling mellem mænd og kvinder samtidig med en mere vidtgående forpligtelse til at lade området lige muligheder for mænd og kvinder indgå i alle aktioner og prioriterede programområder. Det er vanskeligt at sætte et nøjagtigt tal på de overordnede investeringer i spørgsmålet om ligestilling mellem mænd og kvinder. I de specifikke aktioner til fremme af ligestilling mellem mænd og kvinder, som har fået støtte under ESF, vil der blive stillet næsten 4 mia. EUR til rådighed i tidsrummet 2000-2006. Inddragelsen af midler til støtte af mainstreamingaktioner ville betyde en markant stigning i dette tal.

Man må også fremhæve den mulige virkning af projekter med støtte fra fællesskabsinitiativet EQUAL. I EQUAL vil man afprøve og fremme en mainstreaming af nye måder til at bekæmpe diskriminering og uligheder blandt dem, der er i arbejde, og dem, der søger et job. Der er ca. 3 mia. EUR til rådighed gennem EQUAL, og 8 % gives til fremme af lige muligheder mellem mænd og kvinder.

Strukturfondstøtten til kvinder dækker hele spektret af arbejdsmarkedsaktiviteter. I mange er hovedvægten dog lagt på specifikke foranstaltninger, der er udarbejdet med henblik på udarbejdelse af og støtte til barnepasningstiltag, større fleksibilitet i uddannelses- og undervisningstilbud, foranstaltninger til bekæmpelse af beskæftigelsesmæssig kønsopdeling samt specifikke målrettede aktiviteter for kvinder (f.eks. start af selvstændig virksomhed). Mange af disse aktiviteter skulle kunne bidrage til at øge antallet af kvinder, der er på arbejdsmarkedet.

Der er også nogle få specifikke projekter om ligestilling mellem mænd og kvinder som en del af lokale beskæftigelsesforanstaltninger, med fokus f.eks. på kønsfølsomme tiltag for unge mænds og kvinders overgang til arbejdsmarkedet, udpegning af eksempler på god praksis vedrørende lokale aktioner til fremme af kvinders beskæftigelse, især aktioner, der gennemføres af den tredje sektor, osv. Evalueringen af disse projekter (for år 2000) finder sted i øjeblikket, og resultaterne vil foreligge i år 2002.

For det tredje er fremme af ligestilling mellem mænd og kvinder i erhvervslivet et af det vigtigste mål i rammeprogrammet for ligestilling mellem mænd og kvinder og det tilhørende støtteprogram (2001-2005)(3). Der er blevet tildelt 50 mio. EUR til gennemførelse af programmet (2001-2005). Tværnationale projekter, der administreres af medlemsstaterne, nationale ligestillingsorganer, ikke-statslige organisationer (ngo'er), arbejdsmarkedsparterne og kvindeforeninger samt informationsaktiviteter og forskning vil blive støttet for at fremme en bedre forståelse af problemet med kønsskævheder på arbejdsmarkedet og for at udbrede kendskabet til strategier, der er udarbejdet for at overvinde disse.

(1) Rådets afgørelse af 19. januar 2001, EFT L 22 af 24.1.2001.

(2) Rådets forordning (EF) nr. 1260/1999 af 21. juni 1999 EFT L 161 af 26.6.1999.

(3) KOM(2000) 335 endelig udg.